张穆
九日送朱伯韩侍御归里
今代三直臣，吾皆得而友。声光有显晦，致君靡薄厚。道义美扶将，情好相人偶。㩖㩖冰雪怀，岁暮期永守。何图三稔间，相继释龟纽。高要以忧去，抗志林壑久。笑看出山泉，㶁㶁研岩口。晋江以毁去，园蔬摘蔨莥。倒屣彦方来，豪强乍敛手。报国总无愧，苍生亦何负。独余索居叹，风雨罢尊酒。一鹤耿在霄，丰姿飒斗擞。觊以孤骞翼，盖彼不鸣丑。志申宦已达，有怀矢将母。买楫下湘漓，诗坛群圭卣。蔚然文章家，名字挂南斗。经术嗟茫昧，蓬心缺启牖。雅音久不作，眇响出瓦缶。可怜乡壁生，窃窃珍敝帚。大海水所归，众流无不受。介邱宝所郁，瑰奇无不有。愿为订其是，兼能辨其否。去留非偶然，出处均不朽。水流闽粤通，归辙苏陈后。咄哉索居叹，增我离群咎。知己平生几，顿辄判踪𠫗。天水吾所亲，点勘同丹黝。昨来丁大戚，全室持广柳。舛谬孰相证，如屋丰其蔀。君胡不少留，为我疑义剖。或待坚木攻，或资大小叩。黄花烂在眼，秋荐盛𪍴𪍣。列坐三十人，起酌为君寿。赠言余规勉，臭味无薰莸。记取犯軷期，丁未岁重九。